652/2022

Útdráttur

G var ákærður fyrir stórfellt fíkniefnalagabrot, sbr. 173. gr. a almennra hegningarlaga nr. 19/1940, með því að hafa haft í vörslum sínum í sölu- og dreifingarskyni 4.685,68 grömm af amfetamíni og önnur nánar tilgreind fíkniefni. Þá var G gefið að sök brot gegn vopnalögum nr. 16/1998 með því að hafa haft í vörslum sínum nánar tilgreinda muni. Fyrir héraðsdómi játaði G sök samkvæmt ákæru og samþykkti upptökukröfur. Var hann dæmdur til að sæta fangelsi í þrjú ár og sex mánuði. Þá var honum gert að sæta upptöku á fíkniefnum og þeim munum sem vopnalagabrot hans lutu að. Fyrir Landsrétti kom einungis til endurskoðunar ákvæði héraðsdóms um ákvörðun refsingar. Í dómi réttarins var rakið að samkvæmt gögnum málsins hafi amfetamínið sem saksókn tók til rýrnað við þurrkun. G hafi ekki verið eigandi amfetamínsins og átt takmarkaða aðkomu að sölu og dreifingu þess. Tæpir 17 mánuðir hafi liðið frá handtöku G þar til ákæra var gefin út og yrði honum á engan hátt kennt um þann drátt, sem teldist óhóflegur í ljósi játningar hans og umfangs málsins. Þá bentu gögn málsins til þess að G hafi leitast við að koma lífi sínu á réttan kjöl eftir að hann framdi brot sín og var það virt honum til refsilækkunar. Að virtum þeim refsimildunarsjónarmiðum sem að framan greinir en að öðru leyti með vísan til refsiforsendna héraðsdóms var refsing G ákveðin fangelsi í tvö ár.

Dómur Landsréttar

Mál þetta dæma landsréttardómararnir E-kk-nf J-kk-nf, H-kvk-nf Þ-kvk-nf og Þ-kk-nf I-kk-nf N-kk-nf.

Málsmeðferð og dómkröfur aðila

1

Ríkissaksóknari skaut málinu til Landsréttar 19. október 2022 í samræmi við yfirlýsingu ákærða um áfrýjun. Málsgögn bárust réttinum 31. janúar 2023. Áfrýjað er dómi Héraðsdóms Reykjaness 30. september 2022 í málinu nr. S- 1530/2022.

2

Ákæruvaldið krefst staðfestingar hins áfrýjaða dóms um sakfellingu ákærða og upptöku fíkniefna og vopna en að refsing verði þyngd.

3

Ákærði krefst refsimildunar.

Niðurstaða

4

Fyrir Landsrétti er einungis til endurskoðunar ákvæði héraðsdóms um refsingu ákærða fyrir brot gegn 173. gr. a almennra hegningarlaga nr. 19/1940, lögum nr. 65/1974 um ávana- og fíkniefni og vopnalögum nr. 16/1998, sem hann gekkst skýlaust við fyrir dómi. Fólst fíkniefnalagabrotið í því að ákærði hafði í vörslum sínum í sölu- og dreifingarskyni 4.685,68 gaf amfetamíni með styrkleika 70- 72%, 990 ml af amfetamínvökva með 61% styrkleika, 1,70 gaf hassi, 1,39 gaf tóbaksblönduðu kannabisefni og 12 ml af kannabisblönduðum vökva. Efni þess fann lögregla við húsleit á heimili ákærða í Hafnarfirði 28. mars 2021. Þá fólst vopnalagabrotið í því að ákærði hafði þennan sama dag í vörslum sínum tvö sverð og útdraganlega kylfu, tvö handjárn, lásboga og gasskotvopn.

5

Ákærði hefur ekki áður sætt refsingu og svo sem fram er komið játaði hann brot sín skýlaust. Þá var hann samvinnufús við rannsókn málsins.

6

Samkvæmt gögnum málsins var amfetamínið sem saksókn á hendur ákærða tekur fyrst og fremst til vigtað skömmu eftir haldlagningu þess og reyndist þyngd þess þá vera 4.685,68 g, svo sem ákæra tekur mið af. Fram kemur í efnaskýrslu lögreglu að um hafi verið að ræða mjög blautt efni. Þar segir einnig að fimm efnissýni hafi verið send til rannsóknar hjá rannsóknastofu Háskóla Íslands í lyfja- og eiturefnafræði 29. mars 2021 og að þyngd þeirra hafi þá verið 1,72 g, 1,13 g, 0,88 g, 1,88 g og 1,49 g. Í matsgerð rannsóknastofunnar 12. apríl 2021 kemur fram að við móttöku sýnanna daginn eftir hafi þyngd þeirra verið 1,530 g, 1,055 g, 0,747 g, 1,707 g og 1,227 gen eftir þurrkun þeirra 0,685 g, 0,469 g, 0,343 g, 0,714 g og 0,527 g. Þykir rétt að taka tillit til þessa við refsiákvörðun, ákærða til hagsbóta, sbr. til dæmis dóm Hæstaréttar 1. maí 2007 í máli nr. 667/2006.

7

Leggja verður til grundvallar að ákærði hafi ekki verið eigandi þess amfetamíns sem hann hafði í vörslum sínum í umrætt sinn og að hann hafi átt takmarkaða aðkomu að sölu og dreifingu þess.

8

Tæpir 17 mánuðir liðu frá handtöku ákærða þar til ákæra var gefin út. Ákærða verðurá engan hátt kennt um þennan drátt á rannsókn málsins og útgáfu ákæru í því, sem telst óhóflegur í ljósi játningar hans og umfangs þess að öðru leyti.

9

Líkt og rakið er í héraðsdómi hefur ákærði, eftir að hann framdi þau brot sem hann er sakfelldur fyrir, leitast við að koma lífi sínu á réttan kjöl og í því skyni meðal annars gengist undir meðferð vegna [...]. Þá liggja frammi í málinu jákvæðar umsagnir um störf ákærða frá fyrirsvarsmönnum tveggja fyrirtækja sem hann hefur unnið hjá á undanförnum tíu mánuðum. Það sem þar kemur fram hefur á engan hátt verið vefengt af hálfu ákæruvalds. Verður þetta virt ákærða til refsilækkunar samkvæmt 8. tölulið 1. mgr. 70. gr. almennra hegningarlaga.

10

Að virtum þeim mildunarsjónarmiðum sem að framan greinir en að öðru leyti með vísan til refsiforsendna héraðsdóms verður refsing ákærða ákveðin fangelsi í tvö ár. Samkvæmt 76. gr. almennra hegningarlaga kemur til frádráttar refsingunni gæsluvarðhald sem ákærði sætti frá 29. mars til 7. apríl 2021.

11

Ákvæði hins áfrýjaða dóms um upptöku og sakarkostnað eru staðfest.

12

Samkvæmt 1. mgr. 237. gr. laga nr. 88/2008 um meðferð sakamála verður ákærða gert að greiða helming af áfrýjunarkostnaði málsins, þar á meðal málsvarnarlaunum skipaðs verjanda síns sem ákveðin verða að meðtöldum virðisaukaskatti eins og í dómsorði greinir, en hinn helmingurinn felldur á ríkissjóð.

Dómsorð :

Ákærði, G-kk-nf I-kk-nf Þ-kk-nf, sæti fangelsi í tvö ár. Til frádráttar refsingu kemur gæsluvarðhald sem hann sætti frá 29. mars til 7. apríl 2021.

Ákvæði hins áfrýjaða dóms um upptöku og sakarkostnað skulu vera óröskuð.

Helmingur af áfrýjunarkostnaði málsins, sem er samtals 488.268 krónur, þar á meðal málsvarnarlaunum verjanda ákærða, O-kk-ef E-kk-ef lögmanns, 451.980 krónur, greiðist úr ríkissjóði. Ákærði greiði hinn helming áfrýjunarkostnaðarins, 244.134 krónur.